Diari Oficial de la Generalitat Valenciana


Sumari del DOGV 2726, del 11-04-1996 (1996/837879)

ORDRE d'1 d'abril de 1996 de la Conselleria de Treball i Afers Socials, per la qual es convoquen ajudes per a la realització de cursos de Formació Professional Ocupacional detectats com a prioritaris pels centres de formació i inserció professional durant l'exercici de 1996.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/01/(2)/dof/vci/html**

### Dades del document

Número de DOGV
:   2726

Data del DOGV
:   11-04-1996

Secció del DOGV
:   DISPOSICIONS GENERALS

Número del document
:   1996/837879


Data del document
:   01-04-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE d'1 d'abril de 1996 de la Conselleria de Treball i Afers Socials, per la qual es convoquen ajudes per a la realització de cursos de Formació Professional Ocupacional detectats com a prioritaris pels centres de formació i inserció professional durant l'exercici de 1996.   
L'Ordre de 5 de desembre de 1995, de la Conselleria de Treball i Afers Socials (DOGV de 13.12.95), determina els programes de Formació Professional Ocupacional i regula el procediment general per atorgar ajudes a entitats que realitzen actuacions formatives dirigides a treballadors desocupats per millorar-ne la qualificació i en conseqüència facilitar-ne la integració laboral.  
Aquesta ordre complementa les actuacions d'aquella, sol·licitant a les entitats col·laboració a través de l'aportació d'aquells recursos humans i materials que es requereixen per desenvolupar accions concretes que són resultat de les necessitats formatives detectades en l'activitat laboral de les comarques com a resposta a les prospeccions realitzades a través de la xarxa de centres de la Direcció General de Formació i Inserció Professional.  
Pel que ha estat exposat i conformement amb l'article 7 del Decret 12/1992, de 16 de gener i fent ús de les facultats que em confereix la Llei 5/1983, de 30 de desembre, del Govern Valencià i el Reglament Orgànic i Funcional de la Conselleria de Treball i Afers Socials  
ORDENE  
Article 1. Objectiu  
L'objectiu d'aquesta ordre és la realització dels cursos de formació professional ocupacional que figuren a l'annex i que van adreçats a treballadores i treballadors desocupats a fi de facilitar-ne l'accés a l'ocupació després de qualificar-se en les especialitats que requereix l'activitat laboral i que han estat detectades a nivell comarcal; per tant s'enquadren en el Programa d'Inserció al Treball que es defineix en l'Ordre de 5 de desembre de 1995, de la Conselleria de Treball i Afers Socials.  
Article 2. Destinataris del programa  
Podran ser alumnes dels cursos corresponents a aquest programa els aturats inscrits en l'oficina d'ocupació del INEM.  
Article 3. Naturalesa i quantia de les ajudes  
Les ajudes convocades per aquesta ordre tindran la naturalesa jurídica de subvencions i es destinaran al finançament dels recursos humans i/o materials que es requereixen per al desenvolupament dels cursos que es relacionen com a prioritaris a l'annex.  
La subvenció s'establirà d'acord amb els conceptes estipulats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional (BOE núm. 101, de 28.04), o per la norma substitutòria.  
Article 4. Convocatòria  
Es convoca les empreses, les organitzacions empresarials i sindicals i les entitats públiques i privades a presentar les corresponents sol·licituds de subvenció per realitzar qualsevol de les accions de formació professional ocupacional que figuren descrites en l'annex d'aquesta convocatòria.  
Les entitats podran sol·licitar que la realització de les accions es desenvolupe utilitzant els recursos disponibles en els centres de formació i inserció professional. En aquest cas, les entitats sol·licitants hauran d'aportar exclusivament aquells recursos humans i/o materials no disponibles i que es requereixen per al desplegament dels cursos.  
Article 5. Procediment de sol·licitud de subvencions  
1. Les sol·licituds de cursos i la documentació que s'hi adjunte es podrà presentar durant els quinze dies naturals posteriors a la publicació d'aquesta ordre als registres de la Direcció General de Formació i Inserció Professional (passeig de l'Albereda, 16, València), de les direccions territorials d'Alacant (Pintor Llorenç Casanova, 6), Castelló de la Plana (plaça de Maria Agustina, 1) i a València (Baró de Càrcer, 36) o en qualsevol dels llocs a què es refereix l'article 38 de la Llei 30/1992.  
2. Les sol·licituds es formularan en els models normalitzats que seran proporcionats per les direccions territorials de Treball i Afers Socials. Cada sol·licitud es formularà incloent totes les accions formatives sol·licitades per l'entitat.  
Tota sol·licitud haurà d'anar acompanyada de la següent documentació:  
- Acreditació de la personalitat jurídica de l'entitat sol·licitant;  
- Acreditació de la personalitat del representant, així com de la seua capacitat jurídica per sol·licitar en nom de l'esmentada entitat;  
- Fitxa de manteniment de tercers, segons el model facilitat a aquest efecte;  
- Certificat d'estar al corrent en les obligacions tributàries i amb la Seguretat Social.  
- Memòria per a cadascun dels cursos que es desitja realitzar.  
Aquestes memòries es presentaran en suport magnètic o paper, segons el model normalitzat que la Conselleria de Treball i Afers Socials facilitarà a aquest efecte i regularan amb detall aquells recursos humans i/o materials que se sol·liciten i que ha d'aportar l'entitat per al desenvolupament de l'acció formativa.  
No s'aportaran els tres primers documents esmentats si estan ja en poder de la Direcció General de Formació i Inserció Professional per haver estat aportats en els exercicis de 1995 o de 1996.  
Per obtenir una major informació del contingut mínim que cal desenvolupar en cada acció, les entitats sol·licitants podran accedir a les memòries explicatives que es trobaran en les distintes unitats que s'indiquen en l'esmentat annex.  
En el cas de la unitat d'informació Centre de Formació i Inserció Professional de València-Nord serà requisit imprescindible que les entitats presenten una sol·licitud a totes i a cadascuna de les accions formatives incloses en un mateix bloc temàtic.  
Article 6. Avaluació de les sol·licituds  
Cada acció formativa presentada estarà subjecta a una doble avaluació:  
1. Una avaluació tècnico-formal.  
El personal tècnic dels centres de formació i inserció professional:  
- Supervisarà inicialment el compliment, o no, dels requisits formals previstos en aquesta ordre, i  
- Valorarà:  
- Els recursos materials sol·licitats per a la realització i que aporta l'entitat, amb especial incidència en l'equip didàctic i/o material fungible;  
- El compromís d'inserció d'alumnes voluntàriament manifestat per l'entitat sol·licitant.  
2. Una valoració científico-material.  
Aquelles sol·licituds que hauran superat l'avaluació tècnico-formal, seran objecte d'una valoració científico-material que analitzarà:  
- Contingut teòrico-pràctic del curs.   
- Grau d'adequació del professorat proposat. En especial s'hi tindrà en compte la titulació acadèmica, l'experiència professional relacionada amb el curs i la seua experiència docent.  
- Metodologia d'impartició.  
- Oportunitat de realització.  
La valoració científico-material correrà a càrrec dels membres del comitè d'experts nomenats per a l'avaluació a què es refereix l'article 10 de l'Ordre de 5 de desembre de 1995, de la Conselleria de Treball i Afers Socials (DOGV de 13.12.95), que traslladaran a aquesta ordre els criteris de valoració aplicats en l'esmentada ordre.  
Article 7. Reparació d'errades o omissions  
Abans de dictar resolució, l'òrgan administratiu competent demanarà als sol·licitants les reparacions oportunes en els seus projectes i en aquest cas l'entitat incorporarà la documentació complementària necessària.  
Els òrgans administratius competent s'ocuparan de la tramitació formal de les esmentades adaptacions, amb un informe o una recomanació previs del comitè d'experts a qui compet l'avaluació dels cursos.  
Article 8. Resolució  
1. La competència per resoldre escau al director general de Formació i Inserció Professional, per delegació del conseller de Treball i Afers Socials.  
2. La resolució atendrà al criteri de qualitat de les sol·licituds presentades, després de la qualificació final obtinguda en els processos d'avaluació tècnico-formal i científico-material.  
3. La Conselleria de Treball i Afers Socials concedirà la subvenció per a cadascun dels cursos referits a l'annex, a través d'una resolució, a aquelles entitats amb una sol·licitud que haja assolit major qualificació, després de l'aplicació dels criteris del punt anterior.  
4. El termini màxim per resoldre les sol·licituds que es formulen serà de 45 dies hàbils a partir de la data final de presentació de sol·licituds fixat en aquesta ordre, transcorregut el qual, sense que se n'haurà dictat un acte exprés, s'entendrà denegada la petició.  
Article 9. Captació d'alumnes i publicitat  
La Direcció General de Formació i Inserció Professional aportarà a l'entitat els criteris necessaris per a la publicitat dels cursos i la captació d'alumnes, en funció de les obligacions contretes amb l'Institut Nacional d'Ocupació i el Fons Social Europeu. En particular s'informarà convenientment a les entitats i beneficiaris finals del cofinançament del Fons Social Europeu en els cursos que es desenvoluparan a través d'aquesta ordre.  
Article 10. Selecció dels alumnes  
Les entitats beneficiàries procediran a la selecció dels alumnes tenint en compte entre altres variables les actituds d'aquests davant la formació per a la posterior ocupació.  
A la finalització del procés de selecció, l'entitat beneficiària confeccionarà una acta que determinarà l'ordre d'accés dels candidats a l'acció formativa.  
Els tècnics d'enllaç de les direccions territorials i els centres de formació i inserció professional queden facultats per intervenir i per validar l'esmentat procés.  
Article 11. Finançament  
Les subvencions establertes en aquesta disposició seran a càrrec del programa 322.20 Formació Professional Ocupacional de la Llei de Pressupostos de la Generalitat de 1996, a través de la línia de subvenció 401, que atén la gestió del Pla Nacional de Formació i Inserció Professional i per un import global màxim de 451.274.526 PTA.  
DISPOSICIó FINAL PRIMERA  
L'Ordre de 5 de gener de 1996, de la Conselleria de Treball i Afers Socials, per la qual es fixen els programes de formació professional ocupacional i es regula el procediment general per a la concessió de les corresponents ajudes durant l'exercici de 1996 (DOGV de 13.12.95), serà d'aplicació per a tots els aspectes no regulats específicament en aquesta ordre i en especial, termini i forma de justificació d'ajudes, forma de pagament i possibilitat de revisió de les subvencions.  
DISPOSICIó FINAL SEGONA  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 1 d'abril de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI